Lars Kramer Mikkelsen (S), 2002-05-07:
Jeg skal så på baggrund af tidspunktet forsøge at afkorte lidt i foretagendet.
Det der med fristilen er i virkeligheden lidt interessant - en fristil om noget, som man var enig i.
Jeg tror, det var ministeren, der mente, at der lå en fristil på bordet.
Når man indkaldte folk til forhandling og drøftelser sidste efterår, hvor der var et arbejde i gang for at forbedre loven om patientforsikring, er det interessant, at det af ministeren bliver kaldt for en fristil.
Det var en forhandlingsbaggrund for at ændre den nuværende lov.
Der var på det tidspunkt enighed om, at der var nogle åbenlyse svagheder ved den nuværende lov - svagheder, som nogle gange har antaget groteske former, når fejlbehandlede patienter ikke kunne få erstatning efter loven, men var henvist til domstolene for at få deres ret.
Dengang var der bred politisk enighed - det er der tilsyneladende også i dag, er der noget, der tyder på - om, at en reform er tiltrængt.
Indtil videre har vi hørt, at det gør Venstre også i dag, og det er da godt.
Hvorfor skulle man egentlig også kunne mene andet?
Når man som politiker ved festlige lejligheder stiller sig op og taler om de svage i samfundet og om menneskers rettigheder også i sundhedsvæsenet, er det vel vanskeligt at forestille sig, at man ikke skulle kunne støtte et forslag af denne kaliber.
Det er interessant - det er selvfølgelig også ganske kort tid efter et valg - at hver gang der kommer et forslag på bordet, kan man stille primært Socialdemokratiet og måske også Det Radikale Venstre spørgsmålet: Hvorfor har I ikke stillet det som forslag i de sidste 9 år, da I sad i regering?
Nu er det selvfølgelig begrænset, hvor længe regeringen kommer til at sidde, men det er et spørgsmål, hvor længe den har tænkt sig at stille det spørgsmål, og hvornår interessen
for at samarbejde og lytte til gode ideer fra Socialdemokratiet starter.
Det kan da ikke være rigtigt, at fordi der sidste efterår var nogle forhandlinger om den her sag, hvor Venstre deltog, og der ikke blev fremsat et egentligt lovforslag, at man så mener, Socialdemokratiet ikke kan tillade sig at stille forslag om det her i Folketinget.
Det er en ejendommelig arbejdsform i et parlament, hvor man udmærket ved, at der er en prioriteringstid.
Nu kommer vi med et beslutningsforslag på baggrund af nogle forhandlinger, som er ført med de to partier, som sidder i regering, og på baggrund af nogle forhandlinger, som også har været ført med regeringens støtteparti, og så er det lige pludselig ikke tilladt, fordi man ikke stillede det, mens man sad i regering.
Det er en underlig facon.
Det er fortsat ekstra tiltrængt med en reform, og vi vil sådan set fastholde, at netop inden regeringens frie valg træder i kraft den 1. juli 2002, vil alle de patienter, der gør, som regeringen ønsker, og vælger en behandling hos en speciallæge eller på et privathospital, hvis ikke de er henvist af deres hjemamt, stå uden beskyttelse.
Som loven er i dag, vil patienter, som selv vælger at blive behandlet hos f.eks. en speciallæge eller på et privathospital, ikke være beskyttet af loven om patientforsikring.
Hvis de bliver fejlbehandlet, er de henvist til at rejse en sag ved domstolene.
Det er der ikke ret mange, der har tid eller overskud til, eller ret mange, der gør.
Derfor mener vi, at forslaget er hårdt tiltrængt.
Jeg tror, det var en fortalelse, for hr. Jørgen Winther rettede det senere til at blive til måneder, da hr. Jørgen Winther sagde, at der ikke ville gå mange år, før forslaget kom.
Men jeg går ud fra, at det var en fortalelse for måneder.
Det er en ærlig sag, at det, der forgår i politik, er prioriteringer.
Prioriteringer er vigtige at foretage.
På mig virker det, som om regeringen og Dansk Folkeparti har foretaget den prioritering, at når man har fundet 1,5 mia. kr. til ventelisterne på nogle specielt udvalgte operationer, har man sådan set løst de værste problemer i sygehusvæsenet.
Det vil tiden selvfølgelig vise om man har.
Det vil vi tillade os at sætte et spørgsmålstegn ved.
Men man skal ikke tro, at fordi man har fundet de her 1,5 mia. kr. til det, har man så løst alle problemer - slet ikke på det her felt.